Дэкан факультэта псіхалогіі і педагогікі Гомельскага дзяржуніверсітэта Уладзіслаў Бейзераў уручыў дыпломы і падарункі ўдзельнікам і пераможцам алімпіяды па асновах псіхалогіі і педагогікі сярод навучэнцаў устаноў агульнай сярэдняй і сярэдняй спецыяльнай адукацыі. Ужо трэці год напярэдадні студэнцкай алімпіяды факультэт праводзіць і вучнёўскія спаборніцтвы па веданні асноў псіхалогіі. Як правіла, сярод удзельнікаў — тыя, хто мае намер паступаць на псіхолага-педагагічныя спецыяльнасці ўніверсітэта, адрозніваецца высокім узроўнем паспяховасці па вучэбных прадметах, актыўна ўдзельнічае ў навуковых таварыствах навучэнцаў, праяўляе цікавасць да інтэлектуальнага алімпіяднага руху, імкнецца да асобаснага развіцця і самаўдасканалення. У гэтым годзе такіх паспяховых патэнцыяльных абітурыентаў было больш як 200, у асноўным гэта вучні 9—11 класаў школ і гімназій Гомельскай вобласці. Па сутнасці, гэта цікавы фармат прафарыентацыйнай работы.